Ford Mustang patrí k najväčším automobilovým ikonám všetkých čias. Američania sú zároveň známi aj obľubou špeciálnych a limitovaných verzii. Presne do tejto kategórie patrí aj Mustang California Special, ktorý prichádza prvýkrát aj do Európy. Nový model California Special, stelesňujúci slobodomyseľného ducha pôvodného modelu z roku 1968, je k dispozícii výhradne ako kabriolet s plátennou sklápacou strechou, ktorá mu dodáva klasický vzhľad a v posádke vyvoláva vzrušenie z jazdy s nebom nad hlavou. K jedinečnému štýlu prispieva aj špeciálny dizajnový balíček s unikátnymi nápismi a detailmi, 19-palcovými zliatinovými diskami kolies a špeciálnymi polepmi California Special s "premenlivou farbou". Charizmatický zážihový motor V8 s výkonom 450 k poskytuje viac než dostatočnú výkonovú rezervu.
Interiér modelu Mustang California Special je navrhnutý tak, aby umožňoval naplno si vychutnávať radosť z jazdy otvorenou krajinou za každého počasia. K exkluzivite prispieva aj špeciálny balík detailov California Special. Medzi štandardne montované technológie starajúce sa o komfort patria vyhrievané a chladené predné sedadlá, 12-palcový prispôsobiteľný blok prístrojov a vyspelý systém konektivity SYNC 3, ktorý vodičovi umožňuje hlasovými povelmi vyvolať svoje obľúbené skladby na cesty alebo požiadať o navigovanie na najbližšiu pláž.
Znovuobjavený klasický dizajn
Keď sa teraz už kultový Ford Mustang v roku 1964 prvýkrát objavil v uliciach, po celej Amerike sa rozšírili kluby majiteľov, pričom mnohí regionálni predajcovia vytvárali vlastné dizajnové varianty. Jeden z nich, inšpirovaný prototypom kupé Shelby GT 1967 so stupňovitou zadnou časťou, si získal pomenovanie California Special. Táto pôvodná verzia mala začiernenú mriežku chladiča, svetlá do hmly a pretekárske bočné pruhy, ktoré sa končili pred novými zadnými bočnými nasávacími otvormi, a tiež spojler inšpirovaný modelom Shelby. Na spoločnosť Ford to skutočne zapôsobilo a v roku 1968 dala do výroby limitovanú edíciu vozidiel s označením California Special.
Najnovšia interpretácia – dostupná len ako kabriolet s plátennou sklápacou strechou v súlade so "stredomorskou" klímou Zlatého štátu – napodobňuje originál svojou mriežkou chladiča so štruktúrou včelieho plástu v čiernej farbe Ebony Black a nápisom GT/CS v červenej farbe Race Red, ako aj spodnými bočnými pruhmi čiernej, červenej a sivej farby. Tieto pruhy s logom GT/CS, tiahnuce sa od predného po zadný blatník, ukrývajú nápis "California Special", ktorý je za slabého svetla takmer neviditeľný, no na silnom slnečnom svetle je oveľa výraznejší.
Tak ako v prípade originálu, aj tu prvky vylepšujúce aerodynamiku, ako napríklad zväčšený predný rozdeľovač vzduchu či príplatkové zadné bočné nasávacie otvory, dávajú najavo silu motora V8. Vzadu sa nad štyrmi koncovkami výfuku vyníma imitácia veka palivovej nádrže v štýle California Special. K exkluzivite prispievajú aj unikátne päťlúčové zliatinové disky kolies. Predné 19 x 9-palcové a zadné 19 x 9,5-palcové disky kolies majú povrchovú úpravu Carbonised Grey, zladenú s predným difúzorom bočnými prahmi a zadným difúzorom. Pod kapotou sa skrýva výstuž uchytenia tlmičov s nápisom California Special. K dispozícii je deväť farieb karosérie vrátane charakteristických odtieňov Grabber Blue a Cyber Orange, vytvárajúcich kontrast s čiernou strechou. Tá sa dá za osem sekúnd zložiť, pričom sa z vozidla s profilom kupé stane elegantný kabriolet.
Ďalšie jedinečné dizajnové detaily a komfortné prvky v interiéri modelu Mustang California Special zvýrazňujú jeho status špeciálnej edície. Štandardná výbava obsahuje vyhrievané a chladené predné sedadlá, ktoré cestujúcim pomáhajú zostať v pohodlí v lete či v zime aj so sklopenou strechou. Kožené sedadlá a výplne dverí sú čiastočne potiahnuté sivým ekologickým syntetickým semišom Miko® z recyklovaného polyesteru s červeným prešívaním. Sedadlá a koberčeky zdobí reliéfne logo GT/CS a prístrojová doska má hliníkovú povrchovú úpravu Carbon Hex s jedinečným nápisom Mustang California Special.
V štandardnej výbave sú zahrnuté aj asistenčné jazdné technológie ako adaptívny tempomat s prednárazovým bezpečnostným systémom a systémom výstrahy pred vybočením z jazdného pruhu4, vďaka ktorým je každodenné šoférovanie menej náročné. Stres dokonale zmierňuje aj sklápacia strecha, ktorá umožňuje cestovať s neobmedzeným priestorom nad hlavou.
Dobré vibrácie
5,0-litrový motor Ford V8 v modeli Mustang California Special poskytuje výkon a zvukovú kulisu hodné špeciálnej edície modelu Mustang. V kombinácii so šesťstupňovou manuálnou prevodovkou Ford s technológiou zosúladenia otáčok, ktorá zaisťuje plynulé radenie a dodáva jazde ešte športovejší charakter, dokáže tento model zrýchliť z 0 na 100 km/h za 4,8 sekundy. S vyspelou 10-stupňovou automatickou prevodovkou Ford dosahuje zrýchlenie z 0 na 100 km/h hodnotu 4,5 sekundy.
Automatická prevodovka optimalizuje aj výkon v závislosti od zvoleného jazdného režimu. Režimy Normal (normálny), Sport (športový), Track (pretekársky okruh), Snow/Wet (sneh/mokro) zaisťujú náležitý zážitok z jazdy, či už ste na Route 66 alebo na diaľnici A6. Režim Good Neighbour dokáže vo vopred naprogramovanom čase automaticky obmedziť hlučnosť výfuku. Trakčnú schopnosť a držanie stopy v zákrutách maximalizuje štandardne montovaný samosvorný diferenciál a k dispozícii je aj systém odpruženia MagneRide® . Tento systém tisíckrát za sekundu monitoruje aktuálne podmienky a pomocou elektronicky riadenej kvapaliny reguluje tuhosť tlmičov podľa jazdnej situácie.
Ford Mustang California Special rozširuje európsku rodinu modelov Mustang, ktorá zahŕňa varianty Mustang GT fastback a kabriolet, pretekársky ladený Mustang Mach 1 a plne elektrické modely Mustang Mach-E a Mustang Mach-E GT.
Zdroj: Ford